ב"מעריב" מפטרים פרילנסרים מהמוסף היומי. הנותרים מתוגמלים בשכר נמוך במיוחד. עורך המוסף: "עושים תוך כדי הדרך תיקונים ומנסים לחסוך בעלויות שוליות"
לאחרונה הופסקה העסקתם של עיתונאים פרילנסרים ב"המגזין", המוסף היומי של "מעריב", כחלק מתהליך קיצוץ עלויות במוסף ובעיתון בכלל.  לפני מעט יותר מחודשיים עבר המוסף למתכונת חדשה. עיצוב המוסף הפך צבעוני יותר וידידותי לעין, נוספו מדורים חדשים ושונו מתכונות של מדורים קיימים. ההכנות לשינוי נמשכו כשלושה שבועות בלבד, ומשום כך נאלצו במערכת המוסף לגייס כמה עיתונאים פרילנסרים, בעיקר למטרת כתיבת המדורים החדשים. כתוצאה מהתוספת לכוח-האדם, שולש שכר הסופרים ש"המגזין" משלם לכותביו ומאייריו לעומת השכר במתכונת המוסף הקודמת (שהיה ממילא נמוך למדי אחרי גלי קיצוצים קודמים). כעת, לאחר התבססות המתכונת החדשה של המוסף, מתחילים הקיצוצים. אותם פרילנסרים שגויסו כדי לספק את החידושים נפלטים מהמערכת, והעבודה שביצעו עוברת לידי עיתונאים המועסקים ב"מעריב" כשכירים. הפרילנסרים שנותרו לעבוד ב"מעריב" מתוגמלים בשכר נמוך במיוחד. כך, לפי תעריפון העיתון, שכרו של עיתונאי פרילנסר שכתב כתבת מגזין שתתפרסם על כפולת עמודים יהיה 500 שקל בלבד. לשם המחשה, לפני עשר שנים היה ניתן לקבל תשלום כזה על פרסום כתבה של חצי עמוד במקומון. ארנון גל, עורך מוסף "המגזין": "כחלק מתהליך השינוי והשיפור הדרמטי שעבר המגזין, השקענו הרבה מאוד כספים כדי להרים מדורים חדשים ולרכוש כותבים חדשים. התקציב לכותבים ולמאיירים שעובדים עם המגזין גדל באופן דרמטי, והוא עדיין גדול מאוד ביחס למה שהיה מקובל עד לפני השינוי. כיוון שמדובר עדיין בתקציב גדול, אנחנו עושים, תוך כדי הדרך, תיקונים ומנסים לחסוך בעלויות שוליות, ולעבוד עם יותר כותבים מבפנים ופחות כותבים מבחוץ".